സിപിഎം സിപിഐ പ്രവര്ത്തകര് ഏറ്റുമുട്ടി അടൂര്: അടൂരിലെ തൊഴിലാളി യൂണിയനുകള് തമ്മിലുണ്ടായ തര്ക്കം നടുറോഡില് സിപിഎം, സിപിഐ ഏറ്റുമുട്ടലില് കലാശിച്ചു. സംഘര്ഷം രൂക്ഷമായതോടെ പോലീസ് ലാത്തിവീശി. സിഐടിയു വിട്ട് ഒരുവിഭാഗം തൊഴിലാളികള് എഐടിയുസിയില് ചേര്ന്നതുമായി ബന്ധപ്പെട്ട തര്ക്കമാണ് സംഘര്ഷത്തിലേക്കു നീങ്ങിയത്. എഐടിയുസിയില് എത്തിയ തൊഴിലാളികള്ക്ക് തൊഴില് നിഷേധിച്ചതിന്റെ പേരിലാണ് സംഘര്ഷം ഉടലെടുത്തത്. തര്ക്കം രൂക്ഷമായതോടെ സിപിഎം, സിപിഐ സംഘര്ഷമായി ഇതുമാറി. ഇന്നലെ രാവിലെ 8.30 മുതല് നാലുതവണ നടുറോഡില് പ്രവര്ത്തകര് തമ്മില് ഏറ്റുമുട്ടിയതോടെ പോലീസ് ലാത്തിവീശി ഓടിക്കുകയായിരുന്നു. അടൂര് ഹൈസ്കൂള് ജംഗ്ഷനിലാണ് ഇന്നലെ രാവിലെ സംഭവങ്ങള്ക്ക് തുടക്കം കുറിച്ചത്. ഹെഡ് ലോഡ് ആന്ഡ് ജനറല് വര്ക്കേഴ്സ് യൂണിയന് സിഐടിയു ഹൈസ്കൂള് ജംഗ്ഷന് യൂണിറ്റില് നിന്നും എഐടിയുസിയില് ചേര്ന്നായള് ഹൈസ്കൂള് ജംഗ്ഷനിലെ ഒരു വ്യാപാരസ്ഥാപനത്തില് ജോലിക്കെത്തിയപ്പോള് സിഐടിയുക്കാര് തടയുകയായിരുന്നുവെന്ന് പോലീസ് പറഞ്ഞു. ഇതോടെ തര്ക്കം രൂക്ഷമായി. സംഭവമറിഞ്ഞ് അടൂരിന്റെ പല ഭാഗത്തു നിന്നുമെത്തിയ സിപിഐ സിപിഎം പ്രവര്ത്തകര് സ്ഥലത്ത് ഒത്തുകൂടി. എഐറ്റിയുസി ജില്ലാ സെക്രട്ടറിയും നഗരസഭാ ചെയര്മാനുമായ ഡി. സജിയുടെ നേതൃത്വത്തില് സിപിഐ പ്രവര്ത്തകരും സിപിഎം ജില്ലാ സെക്രട്ടേറിയറ്റംഗം റ്റി.ഡി. ബൈജുവിന്റെ നേതൃത്വത്തില് സിപിഎം പ്രവര്ത്തകരും കെപി റോഡിന്റെ ഇരുവശത്തായും നിലയുറപ്പിച്ചു.തുടര്ന്ന് ഇവിടേക്ക് ഇരു പാര്ട്ടികളിലുംപെട്ട കൂടുതല് പ്രവര്ത്തകര് എത്തിയതോടെ അടൂര് പോലീസ് സബ് ഡിവിഷന് പരിധിയില്പെട്ട മറ്റ് സ്റ്റേഷനുകളില് നിന്ന് കൂടുതല് പോലീസുകാരുമെത്തി.ഇതോടെ ഇരുകൂട്ടരും തമ്മില് പോര്വിളി തുടങ്ങുകയും നിരവധി തവണ ഉന്തുംതള്ളും ഉണ്ടാകുകയും ചെയ്തു. ഒടുവില് സിപിഐ പ്രവര്ത്തകര് നിന്ന ഭാഗത്തേക്ക് ബൈക്കെടുക്കാനെത്തിയ സിപിഎം പ്രവര്ത്തകനു നേരെ സിപിഐ പ്രവര്ത്തകര് കയര്ത്തതോടെ ഇരുവിഭാഗവും തമ്മില് വീണ്ടും സംഘര്ഷം ഉണ്ടായി. ഇരുവര്ക്കുമിടയില് പോലീസ് കയറി നിന്നശേഷം തള്ളിമാറ്റാന് ശ്രമിച്ചെങ്കിലും പ്രവര്ത്തകര് വഴങ്ങിയില്ല. പ്രവര്ത്തകരുടെ ചെറുത്ത് നില്പ് ശക്തമായ സമയത്താണ് ക്യാമ്ബില് നിന്നുള്ള കൂടുതല് പോലീസ് എത്തിയത്. ഇവര് പ്രവര്ത്തകര്ക്ക് ചുറ്റും വലയം തീര്ത്തു. വീണ്ടും പ്രവര്ത്തകര് തമ്മില് ഏറ്റുമുട്ടിയതോടെ പോലീസ് ലാത്തിവീശി. ഇതോടെ പ്രവര്ത്തകര് നാലുപാടും ചിതറിയോടി.തുടര്ന്ന് ഹൈസ്കൂള് ജംഗ്ഷനി ല് നിന്നും സിപിഐയുടെ നേതൃത്വത്തില് ടൗണിലേക്ക് പ്രകടനം നടത്തി. സിപിഐ പ്രവര്ത്തകര് പ്രകടനമായി നീങ്ങിയതോടെ സിപിഎം പ്രവര്ത്തകരും സംഭവ സ്ഥലത്തു നിന്നും പോയി. ഇതോടെ രണ്ടരമണിക്കൂര് നീണ്ടു നിന്നസംഘര്ഷാവസ്ഥയ്ക്ക് അയവു വന്നു. പ്രവര്ത്തകര് റോഡില് തലങ്ങും വിലങ്ങും ഓടുകയും ഉന്തുംതള്ളുമുണ്ടാകുകയും ചെയ്തതോടെ കെപി റോഡിലും എംസി റോഡിലും മണിക്കൂറുകളോളം ഗതാഗത കുരുക്കും ഉണ്ടായി. സിപിഐ ജില്ലാ സെക്രട്ടറി എ.പി. ജയന് സ്ഥലത്ത് എത്തിയിരുന്നു. സിഐറ്റിയുവില് നിന്ന് ഏഴുപേരാണ് എഐടിയുസിയിലേക്ക് വന്ന തെന്നും ഇതില് ഉള്പ്പെട്ട ബിജി സാം, ജോര്ജ് എന്നീ രണ്ട് തൊഴിലാളികള്ക്ക് ഇന്നലത്തെ സംഘര്ഷത്തില് മര്ദ്ദനമേറ്റതായും ഡി.സജി പറഞ്ഞു. നോക്കുകൂലിയുമായി ബന്ധപ്പെട്ട് യൂണിയന് സസ്പെന്ഡു ചെയ്തയാളെ എഐറ്റിയുസി യൂണിയനില് ചേര്ത്ത് തൊഴില് നല്കാന് ശ്രമിച്ചതാണ് പ്രശ്നങ്ങള്ക്കു കാരണമെന്ന് ഹെഡ് ലോഡ് ആന്ഡ് ജനറല് വര്ക്കേഴ്സ് യൂണിയന് സിഐടിയു ജില്ലാ സെക്രട്ടറി പി. ഉദയഭാനു പറഞ്ഞു.